
Oxid nanorészecske keverékek tribológiai hatásainak vizsgálata motorolaj adalék célú felhasználásra

Kulcsszavak: tribológia; nanoadalék; kerámia; súrlódás; kopás
Az utóbbi időkben elterjedté vált a nanorészecskék alkalmazása az ipar különböző területein, így az autóipar is elkezdte a nanorészecskék felhasználását. A nanorészecskék a motorolajok súrlódás- és a kopáscsökkentő hatását fokozni képesek. A dolgozat célja a különböző nanorészecske keverékek alkalmazása bázisolajban és az így létrejött olajminták komplex tribológiai analízise. A dolgozat betekintést ad a kenőolajok funkciójába és felépítésébe, az alapolajok előállításának folyamatába és a különböző tulajdonságok növelése érdekében használt eljárásokba. A kiválasztott nanorészecskék – Y2O3, ZrO2, SiO2, CuO – etil-oleátos felületaktiváláson mentek keresztül, így az alapolajba kevert nanoadalék diszperzitása biztosítható. A felhasznált alapolaj egy Group III csoportba tartozó bázisolaj. A különböző keverékek összeállításához előzetes mérések eredményei alapján nyolc keverék került kiválasztásra különböző koncentrációkban. A kísérletek egy lineáris, oszcilláló tribométeren történtek folyamatos olajkeringetésű golyó-tárcsa rendszerben. A mérések 2 órán keresztül futottak 100 °C hőmérsékleten, 100 N terhelésen. A mérések időtartama alatt a súrlódási együttható két paraméterrel volt monitorozva. A méréseket követően a próbatestek kopásának nagysága digitális mikroszkóppal, a tárcsa kopásának térfogata konfokális mikroszkóp segítségével lett meghatározva. A kiértékelt eredmények alapján megállapítható, hogy az Y2O3+SiO2, ZrO2+Y2O3+SiO2, Y2O3+CuO keverék potenciális súrlódáscsökkentő hatása egyértelmű, mert az integrált súrlódási együtthatót 3-8%-kal, míg a súrlódási együtthatót 7-17%-kal csökkentette a koncentrációk függvényében. Érdemes kiemelni, hogy az Y2O3+SiO2, Y2O3+CuO keverékek kitűnő kopáscsökkentő hatással rendelkeznek, mert a kopástérfogatot 87-94%-kal, a golyó kopását pedig 18-36%-kal csökkentik. A kopástípusok meghatározásában 1000x nagyítású pásztázó elektronmikroszkópos felvételek segítettek. A felületre lerakódott/beépült nanorészecskék energiadiszperzív röntgenspektroszkópia használatával lettek kimutatva. Az Y2O3+SiO2 és Y2O3+CuO keverékek reális opciók a jövőbeni motorolajok kopáscsökkentő adalékainak szerepére. Az eredmények megfelelő alapot biztosítanak további motorolajfejlesztési kutatások végrehajtásához.



